- Det var vildt i går. Det var vildt at gå i de bølger, at gå i vandet mellem badehusene. Sådan fortæller Anja Laustsen, der ejer et badehus på Løkken Strand og som mange andre badehus-ejere fik sig en slem forskrækkelse fredag eftermiddag. Her overtog Moder Naturs vilde kræfter nemlig stranden og sendte mange af de ikoniske hvide badehuse på en sejltur. Dagen efter det vilde vejr på stranden i Løkken ligner stranden en slagmark. Badehusene, der normalt står snorlige på to rækker er rodet godt og grundigt rundt, og mange har fået skader efter at have været i karambolage med bølgerne og de andre badehuse. Der er ødelagte vinduer og tagkonstruktioner, der har fået knubs. Derudover er mange badehuse blevet halvvejs begravet i sandet, så de kan blive mere end besværlige at få flyttet på plads igen. Oprørsk hav var smukt Bodil Hansen fra Løkken ejer også et badehus på stranden. Hendes hus har fået skader på taget, og så er det drejet en kvart omgang, så det vender siden mod vandet i stedet for gavlen. - Det ser slemt ud, men det er jo bare døde ting, siger Bodil Hansen, der tager det voldsomme vejr og dets følger med ophøjet ro. - Det er naturen, og hvis man ikke kan lide at være i naturen, skal man ikke have et badehus på Løkken Strand. I går var havet i oprør, og det var smukt. I dag er det roligt, og det er også smukt. 365 dage om året, der er havet altså dejligt, lyder det fra Bodil Hansen. Bodil Hansen satser på, at hendes hus på mandag kan komme tilbage på plads, og så vil hun hurtigst muligt få det taget i brug igen. At få brugt huset blot 60 gange på en sommer er alt for lidt, mener hun. Se flere billeder fra Løkken Strand herunder

Opsummering:
Uvejret har revet de ikoniske hvide badehuse på stranden i Løkken rundt og beskadiget flere af dem.